Rajtár, Jozef, poslanec NR SR (2016-06-07):
Ďakujem. Ďakujem za slovo. Vážené dámy, vážení páni, milí hostia, dovoľte mi tak zhrnúť, keďže tá diskusia sa blíži k svojmu záveru, dovoľte mi zhrnúť, čo sme dnes počuli a čo z toho vyplýva. Počuli sme opakovane, že kauzy s dépeháčkami sú vymyslené, že sa nič v tomto smere reálne nedeje. Počuli sme tiež, že neprebehli, aj keď to bolo povedané veľmi nenápadne, žiadne finančné transakcie medzi Robertom Kaliňákom, ministrom vnútra a medzi firmami, akýmikoľvek firmami, kde figuroval Ladislav Bašternák. Tak si to zapamätajme, tak si to zapamätajme. Taktiež sme sa dozvedeli, že minister – zrejme akýkoľvek, ale možno sa to vzťahuje iba na ministra vnútra – nemá žiadnu zodpovednosť za systematické zlyhanie polície. Pokiaľ sa nepreukáže právoplatne možno na súde, že zasahoval do vyšetrovaní, že priamo riadil systematické zlyhania polície pri tých istých osobách, pri tých istých podvodných schémach, pokiaľ sa toto nepreukáže, tak minister podľa vlády a podľa neho samého nemá žiadnu zodpovednosť za to, čo sa na jeho rezorte deje. V podstate podľa tejto filozofie, keď nastúpi minister alebo minister vnútra, môže si tam strčiť nejakú kartičku, prihlásiť sa, že prišiel na ministerstvo a na štyri roky odísť niekam na dovolenku, lebo aj tak nenesie zodpovednosť za nič, čo sa tam deje a čo robia jeho podriadení. Taktiež ako som spomínal pred tým v kauze výbušniny, nebola vyjadrená žiadna ľútosť nad tým, že nič netušiacemu človeku, ale nie jednému, mnohým, na ktorých sa tieto veci diali, bola teda podstrčená výbušnina, nebola nad tým vyjadrená žiadna ľútosť, nad týmto faktom, že sa takto dialo. Bolo to dokonca explicitne bagatelizované napríklad pánom Baškom, ktorý povedal, že no však no a čo, veď aj niekde v Amerike bolo nejaké cvičenie CIA a niečo podobné sa tam stalo. No tak no a čo? Myslím si, že toto je veľmi smutné vysvedčenie postoja vlády a vy všetci, ktorí budete hlasovať za podporu Roberta Kaliňáka, podporujete aj toto stanovisko. Vyzerá to nateraz tak, za chvíľu bude hlasovanie, kde sa už, kde už boli vyjadrenia, že koalícia podporí Roberta Kaliňáka, takže vyzerá to minimálne nateraz tak, že nieže oligarchovia, ale aj treťotriedni podvodníci, aj treťotriedni podvodníci budú mať dočasne svetlejšie alebo svetlé, stále svetlé zajtrajšky a budú môcť znásobovať, keď ste tu videli tú hŕbu cashu z doby cashu, tak budú môcť znásobovať svoje zisky aj naďalej. Dalo sa im zelené svetlo, alebo teda chystá sa im dať zelené svetlo. Musím ale povedať, že tieto kauzy aj keď sa podľa vládnych predstaviteľov nestali, tak svojím hlasovaním nevymažete, hlasovaním sa tieto skutočnosti a tieto kauzy nevymažú, nevymažete zodpovednosť ministerstva vnútra a ministra vnútra. Tie systematické zlyhávania, čo sa tam dejú, no zdá sa mi, že aj keď teda minister vnútra nemá s dejom na svojom ministerstve nič spoločné, tak tam šarapatí nejaký falošný vrchný, ktorý vždy keď Bašternák, Kočner a tak ďalej, keď sa vyšetruje nejaká ich kauza, tak tento falošný minister vnútra príde, taký nejaký tieňový, ktorý tam pobehuje a všetko to takto zaklapne naspäť do zeme, zametie pod koberec, vždy pri tých istých schémach, pri tých istých ľuďoch spraví to isté, pribehne, pozametá, odíde a minister vnútra ani netuší, čo sa na jeho rezorte deje. Nevymažete to hlasovaním, nevymažete. Sedemdesiat percent ľudí hlasovalo za zmenu toho režimu, ktorý tu bol posledné štyri roky. Nedosiahli ho zatiaľ, nedosiahli ho po týchto voľbách, ale je možné, že keď Robert Kaliňák dnes pri hlasovaní nestiahne sám seba, Roberta Kaliňáka, a vy ho podporíte, že týchto 70 % ľudí dosiahne postupnú zmenu, pretože Robert Kaliňák nestiahne postupom času nadol len seba, ale možno stiahne svojím negatívnym vplyvom a s týmito kauzami postupne nadol celú, celú vládu. Ďakujem za pozornosť. (Potlesk.)